kaerle etc. doen te wetene allen lieden yegewoirdighe ende
toecomende dat wy ontfanghen hebben die oetmoedighe supplicacie
van hans neering harnassmakere in dese onse stadt van bruessele
inhoudende hoe dat hy suppliant op den kermisse dach vander
capelle te bruessele voirs. in octobri anno xvc xxxvie des achternoens
heeft sitten drincken te vette mariens huyse met hanskens inden poel
ende aldaer gedroncken hebbende tot tsavons omtrint acht uren de
suppliant willende van daer gaen nae de duyve seyde tot katerynen
vanderplanck gaet met my daer inde duyve ic sal u eenen halve
stuver om goidswille gheven zoe dat zy met hem ghinck ende
tanneken piermans ghinc oock metten suppliant daer in huys aldaer
hy eenen pot biers dede meten zoe is gebuert dat zy aldaer zouden
sittende drincken byden $viere wijlen henrick mockaert ende de
voirs. suppliant zonder eenich arch te peysen ginck daer oyck sitten
aen een taeffele met beyde de voirs. vrouwen ende alsoe sittende sach de
selve suppliant opten voirs. henrick zonder een woort te sprekene
mits dat hy aen hem gheen kennisse en hadde ende alsoe de selve
henrick tegen den suppliant over sat aen een scabelle byden w viere
seyde totten voirs. suppliant waerom siet ghy op my zeerde $ uwer
moeder daerop de selve suppliant antwoirde ic en sye op u nyet ick
sit hier in mijn gelach gelijck ghy in u gelach sit maer om dat ghy
vraecht waerom dat ic op u sie waer ic daer buijten ic soude noch bat
op u sien ende de voirs. henrick seyde wederom ic wille weeten waerom
dat ghy op my siet uuyttreckende zijnen degher seggende bruyt uwer
moeder ende sloech naeden suppliant of twee oft drie slagen ende de
voirs. katherijne vander planck ende de weerdinne dat ziende schoten
tusschen beyde ende stieten den suppliant ter cockenen uuyte ende de
suppliant seyde ick en begheer nyet te vechten ende de suppliant opten
vloer zijnde soe stont de voirs. henrick van binnen duer de coeken
duere ende hyeuw ende smeet met zijnen messe naeden voirs. suppliant
hem ghevende eenen slach staende des voirs. suppliants bonette aff
ende hem quetsende voeren inthoot noch eenen anderen slach met dat de
suppliant sucte nae zyn bonette in zijne rugge zonder quetsen ende
eenen steeck in des suppliants handt dwelck siende de suppliant
dat hy soe gequest was voer henricke inne ende nam zijn mes metten
lemmeren alsoe dat des suppliants handt binnen $ al gequest was
ende henricx mes alsoe hebbende vreesende van hem geeuelt te werdene
van zynen lijve heeft doen eerst uuytgetrocken om zijn lijff $$ te
verweerne een lombaertsche dagghe geheeten sancke de de ende heeft
daer mede den voirs. henrick gegheven drie oft vier steken in zijnen
buijck loepende met dien ter dueren uuyte ende doen spranck henrick op
seggende den eersten dien ic ontmoet dien sal ic doot steken ende viel doen
terstont daer neder ende sterft zeer corts vanden selven steken dwelck
hem suppliant zeer leet is ende hoewel suppliant partie geinteresseert
gesoent ende gebetert heeft nyetmin beduchtende righeur van justicien
en soude hem nyet zekerlyck dorren houden in onse voirs. stadt van bruessele
ende lande van brabant maer soude bedwongen wesen te leven in
vrempden contreen in grooter armoeden ende miserie ten waere dat hem
hierop onse gracie ende genade gedeylt werde ons om deselve oetmoedelyck
biddende waeromme zoe eest dat wy desen aengesien
ende hier op gehadt tadvis van onsen beminden amptman borgemeesteren
scepenen ende raede onser voirs. stede van bruessele geneghen wesende ter
beden ende suplicatien vanden voirs. hans neering suppliant ende
willende hem in desen gracie ende genade prefereren voer strancheyt van
rechte hem hebben inden gevalle als boven vergheven quytgschonden
ende geremitteert vergheven schelden quyt ende remitteren uuyt
zunderlinger gracien mits desen onsen brieve tfait ende dootslach boven
verclaert mitgaders alle peyne ende bruecke corporele ende criminele
daer inne hy ter causen van dien mit datter aencleest tegen ons onse hoocheyt
ende justicie eenichsins mach hebben ontgaen ende hebben hem als te
desen wedergestelt ende gerestitueert stellen weder ende restitueren tot zyne
goede fame ende name in onsen voirs. lande van brabant mitgaders
in onser voirs. stede van bruessele ende allen anderen onsen landen ende
heerlicheden ende tot zynen onverbuerden i goeden indien daer eenighe
waeren gelyck ende in alder manieren als hy was voer die geschiedenisse
vanden feyte ende dootslage voerscreven imponerende hierop een eeuwich
swijgen ende silencie onsen procureur generael ende allen anderen onsen rechters
justicieren ende officieren onsen voirs. lants van brabant wye zij zyn
satisfactie ende beteringe eerst ende alvoeren gedaen der geinteresseerde
partie indien die noch nyet gedaen en zij civilyck alleenlyck behoudelyck
nochtans dat de selve suppliant gehouden sal wesen tvoirn. fait ende
dootslach iegens ons civilyck te beteren naer de gelegentheyt vanden
mesdaet ende f de faculteyt van zynen goeden ende oyck dat hy gehouden
werdt te betaelen die redelycke costen van justicien indien datter eenige
gedaen zijn allet ter taxatien ende arbiterscepe van onsen lieven ende getrouwen
die cancellier ende luyden van onsen raede in brabant die wy daer toe
committeren ontbieden daeromme ende bevelen den selven onsen cancellier
ende luyden van onsen raede in brabant dat voer henlieden geroepen die
ghene die daerom behoiren geroepen te zyne zy procederen wel ende
duechdelyck ter verificatie ende iterinemente van desen onsen
iegewoirdighen brieve nae huere forme ende inhouden ende ter taxatien
vander civile boeten ende costen voirscreven welck interinement de voirs.
suppliant gehouden sal zyn in onsen voirs. raede te versoucken binnen
eenen jaere naer date van desen op te peyne van te verbueren deffect
der selver ende dat gedaen ende de voirs. civile boete ende costen van justicie
indien datter eenighe zyn getaxeert gearbitreert ende betaelt alst
behoiren sal van welcke civile boete die ghene van onsen rentmeesters
dienst angaet gehouden wert ontfanck te makene rekeningen bewys ende
# sy hieraff verantwordt
byden ontfanger vanden
exploiten
reliqua te doen tot onsen prouffyte metten anderen penninghen van zynen
ontfange zy onse drossaet van brabant meyere van loevenen amman
van bruessele ende alle anderen onser vassallen oft smaelre heeren
rechteren justicieren ende officieren onsen voirs. lants van brabant ende van
overmaze hoedanige die zyn oft wesen mogen tegewoirdighen ende
toecoemende hueren stedehouderen ende elck van hen zoe hem dat aengaen
mach den voirs. suppliant van dese onse gracie ende remissie inder
manieren voirscreven rustelyck ende peyselyck doen ende laeten genyeten
ende gebruycken sonder hem te doen oft te laeten geschien nu noch in
toecomende tyden eenich hinder stoot letsel oft moyenisse aen lijve noch
aen goeden ter contrarien in eenigher manieren maer indien zyn lyff
gevangen gearresteert ofte becommert waeren zy die stellen ende setten oft doen stellen ende setten
ter stont ende zonder vertreck tot geheele ende volcommen delivrancie
want ons alsoe gelieft ende ten eynde dat dit goet vast ende gestadich
blyve tot eeuwigen zoe hebben wy onsen zegel hieraen doen hangen
behoudelyck in anderen saecken ons recht ende eenen yegelyck tzyne
in allen gegeven in onser stadt van bruessele inde maent van novembri
int jaer onsheeren duysent vyffhondert ende zevenen dertich van onsen
keyserycke txviiie ende van onsen coninckrycken van castillien ende
den anderen txxiie aldus stont gescreven onder opte plycke byden
keyser in zynen raede ende geteekent l dezoete noch stont gescreven
onder op te zelve plycke visa recepta
ghecollacionneert tegens
doriginale brieven by my
decock